**NEDJELJA DOBROG PASTIRA - IV. VAZ. NED.  
8. svibnja 2022.  
*SVJETSKI DAN MOLITVE ZA SVEĆENIČKA I REDOVNIČKA ZVANJA***

**UVOD U MISU**

Draga braćo i sestre! Danas u Crkvi obilježavamo Nedjelju Dobroga Pastira i 59. svjetski dan molitve za duhovna zvanja. Na poseban se način spominjemo onih koji žive svećeničkim ili redovničkim životom, a ujedno molimo i za nova duhovna zvanja. Molimo za svećenike ali i za čitav Božji narod da ustrajno živimo put evanđelja po uzoru na Isusa Krista, Dobrog Pastira. Molimo za sve koje Gospodine poziva u svećenički i redovnički stalež̌ da prepoznaju njegov poziv i da mu se hrabro odazovu. No na početku samoga euharistijskoga slavlja, uđimo u svoje srce, priznajmo svoje grijehe i oprostimo onima koji su nas povrijedili.

**POKAJNIČKI ČIN**

Gospodine, koji si za nas položio svoj život, smiluj se!

*Gospodine, smiluj se!*  
Kriste, koji si od mrtvih uskrsnuo, smiluj se!

*Kriste, smiluj se!*

Gospodine, koji nam daješ̌ život vječni, smiluj se!

*Gospodine, smiluj se!*

**UVOD U ČITANJA**

**Prvo čitanje: *Dj 13, 14.43-52***

Djela apostolska nam govore o misionarskom djelovanju apostola Pavla i Barnabe koji su prešli dug put kako bi navijestili Riječ̌ Božju. Njihov je uspjeh u navješćivanju djelomičan: jedni prihvaćaju Riječ̌ Božju, a drugi ju odbacuju. No to ih nije pokolebalo u daljnjem misionarskom djelovanju sijanja riječi Božje.

**Drugo čitanje: *Otk 7, 9.14b-17***

Pisac Knjige Otkrivenja donosi nam sliku Neba. Ona prikazuje kako je Nebo otvoreno za svakog čovjeka bez obzira na njegovo podrijetlo.

**Evanđelje: *Iv 10, 27-30***

Nitko se danas rado ne uspoređuje s ovcom. Ovca je postala simbol osobe koja ne razmišlja. Međutim, u Isusovo vrijeme slika pastira i ovaca imala je duboko teološko značenje. Naime, ovom slikom Isus želi prikazati Božju ljubav i skrb za vjernike te odnos intimnosti i povjerenja koji vjernici trebaju gajiti prema Bogu.

**MOLITVA VJERNIKA**

Braćo i sestre, Bog nas je u Kristu pozvao da, oslobođeni od svakoga robovanja, hodimo u novosti života. Pouzdanom se molitvom utecimo Ocu nebeskom govoreći:

*Usliši nas, dobri Oče!*

1. Za Crkvu u svijetu: da svi njezini sinovi i kćeri svojim životnim predanjem budu graditelji tvoga Kraljevstva među ljudima, molimo te.

2. Čuvaj u svjetlu svoje istine sve pastire Crkve; obdari ih hrabrošću naviještanja tvoje riječi pred svim iskušenjima života i pred svim protivljenjima svijeta, molimo te.

3. Pogledaj potrebe svoje Crkve i naše nadbiskupije i daruj joj dovoljan broj svećenika, redovnika i redovnica, koji će vjerno i požrtvovno služiti tvome narodu, molimo te.

4. Podaj puninu svoga života kršćanskim obiteljima, da budu žarke u vjeri i u crkvenom služenju, i da tako pospješuju nastanak i razvoj novih posvećenih zvanja, molimo te.

5. Blagoslovi Oče hrvatski narod: otkloni od nas svako zlo, i obnovi nas u vjeri, ufanju i ljubavi, molimo te.

6. Smiluj se svim preminulima, a osobito preminulima iz naših obitelji, i uvedi ih u vječnu radost, molimo te.

Primi, Oče nebeski, naše molitve i obnovi nam želju da vjernije nasljedujemo Isusa Krista, tvoga Sina. Prati svojom milošću naše odluke i naša nastojanja na putu vjere. Po Kristu Gospodinu našemu.

**MEDITACIJA NAKON PRIČESTI**

Svemogući Bože, vječni pravedni i milosrdni Oče, daruj mi, da po tvojoj milosti uvijek vršim tvoju volju i da želim ono što Ti hoćeš̌. Očisti moju dušu, da obasjana svjetlom Duha Svetoga i upaljena njegovom ljubavlju, može slijediti primjer Tvoga Sina i našega Gospodina, Isusa Krista. Daj mi da po tvojoj milosti dođem k tebi, Uzvišeni i Svemogući Bože, koji živiš̌ i kraljuješ̌ u slavi, u savršenom Trojstvu i Jedinstvu, u sve vijeke vjekova. Amen.

sv. Franjo Asiški